orkester
Orkester, (af gr. orchestra), større ensemble bestående af forskellige instrumenter og instrumentgrupper (strygere, blæsere, slagtøj osv.) eller ens instrumenter (fx blokfløjter eller mandoliner). Ordet betegnede oprindelig korets plads i oldtidens teater, men blev i forbindelse med bestræbelserne i 1590'erne på at genoplive antikkens drama overført til operaens instrumentalensemble. I den første tid var dette ikke fast sammensat, da man anvendte de instrumenter, der stod til rådighed. Først med symfoniens fremkomst i midten af 1700-t. opstod en standardiseret besætning i det klassiske symfoniorkester. Se også instrumentation.